Diari Oficial de la Generalitat Valenciana


Sumari del DOGV 5143, del 25-11-2005 (2005/13824)

RESOLUCIÓ de 16 de novembre de 2005, del conseller d'Agricultura, Pesca i Alimentació, per la qual es publica la reglamentació de qualitat de les coques de gaspatxo, per a la seua distinció amb la marca de qualitat CV.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5143

Data del DOGV
:   25-11-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/13161


Data del document
:   16-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Resolució

Descriptors 

:   * producte alimentós
    * legislació
    * marca de qualitat

RESOLUCIÓ de 16 de novembre de 2005, del conseller d'Agricultura, Pesca i Alimentació, per la qual es publica la reglamentació de qualitat de les coques de gaspatxo, per a la seua distinció amb la marca de qualitat CV. [2005/X13059]
  
El Decret 91/1998 de 16 de juny, del Govern Valencià, aprova el Reglament de la Marca de Qualitat CV per a productes agraris i agroalimentaris (Diari Oficial de la Generalitat Valenciana núm. 3.273, del dia 26.06.98), i establix un mecanisme de distinció tècnica i comercial d'aquells productes amb valors peculiars de tipus qualitatiu, sociocultural o econòmic, per a protegir la seua singularitat i així, evitar competències deslleials i facilitar al consumidor la seua identificació.
  
Després dels estudis tècnics corresponents, l'Institut Valencià de Qualitat Agroalimentària ha estimat que per les seues característiques i qualitat, les coques de gaspatxo són un producte amb mereixements suficients per a ser objecte de l'aplicació de les previsions de l'esmentada disposició, acollint i impulsant la iniciativa dels operadors econòmics que així ho han sol·licitat a la Conselleria d'Agricultura, Pesca i Alimentació.
  
Al reglamentar-se per l'Institut Valencià de Qualitat Agroalimentària la qualitat de les coques de gaspatxo, d'acord amb el Decret 91/1998 del Govern Valencià, la seua comercialització podrà emparar-se amb la marca de qualitat CV, de titularitat de la Generalitat Valenciana, complint les condicions d'autorització i ús establides en el reglament de la marca aprovat per tal decret, l'aplicació i gestió del qual correspon a la Conselleria d'Agricultura, Pesca i Alimentació, a través de l'Institut Valencià de Qualitat Agroalimentària.
  
Per tot això, a l'empara del que disposa l'article 1.1 del Decret 91/1998 de 16 de juny, del Govern Valencià, resolc:
  
Primer
  
Publicar la reglamentació de qualitat de les coques de gaspatxo, adoptada per l'Institut Valencià de Qualitat Agroalimentària, de 18 d'octubre de 2005, que figura en l'annex de la present resolució, als efectes de l'autorització respecte d'este producte de l'ús de la marca de qualitat CV, d'acord amb el seu Reglament aprovat pel Decret 91/1998 de 16 de juny, del Govern Valencià, i queda inscrit este producte en el Registre de Productes Agroalimentaris amb Marca de Qualitat CV.
  
Segona
  
La reglamentació de qualitat adoptada serà efectiva des de la publicació en el Diari Oficial de la Generalitat Valenciana.
  
València,16 de novembre de 2005.- El conseller: Juan Gabriel Cotino Ferrer.
  
ANNEX
  
REGLAMENTACIÓ DE QUALITAT DE LES COQUES DE GASPATXO
  
INSTITUT VALENCIÀ DE QUALITAT AGROALIMENTÀRIA
  
En la present reglamentació s'establixen els criteris generals per a identificar les Coques de gaspatxo que poden distingir-se amb la marca de qualitat CV, descrivint el conjunt de requisits i controls la finalitat dels quals és aconseguir la diferenciació del producte davant del consumidor, tant per les seues especials característiques de qualitat com per les seues condicions de producció i condicionament. Per a esta finalitat es descriuen els següents requisits mínims:
  
1. Composició del producte
  
Ingredients: s'empraran exclusivament: farina, aigua i sal, en els percentatges 45%, 45% i 10% respectivament.
  
2. Mètode de producció i elaboració
  
Se seguiran les etapes següents:
  
a) Recepció i selecció de la matèria primera.
  
Les matèries primeres, especificades en l'apartat anterior, hauran de ser subministrades per proveïdors homologats d'acord amb uns criteris d'avaluació de proveïdors.
  
b) Mescla dels ingredients.
  
Es mesclarà l'aigua amb la sal fins que esta es dissolga. S'afegirà farina a la mescla d'aigua i sal, removent-se enèrgicament. Este procés es podrà realitzar amb la pastadora o manualment, fins a aconseguir una consistència tova i no apegalosa.
  
c) L'estesa de la pasta.
  
La pasta s'estendrà mecànicament en laminadores o de forma manual amb un corró, fins que quede una fina capa de pasta entre 1,5 i 3 mm.
  
d) Cocció.
  
La cocció de la massa es realitzarà en pales que es podran calfar amb gas o llenya.
  
La coca estarà completament cuita quan tinga aparença de cremada per algunes parts. La temperatura i temps de cocció dependrà de la humitat de la pasta i de la humitat ambiental.
  
e) Refredament.
  
Es depositaran les coques sobre superfícies netes i desinfectades fins a aconseguir la temperatura ambient.
  
f) Trossejament.
  
El trossejament es podrà realitzar de forma mecànica o manual, no serà uniforme però, les dimensions dels trossos no sobrepassaran els 2 cm2 aproximadament.
  
g) Envasament.
  
L'envasament es realitzarà al buit de manera que s'assegure que la vida útil del producte serà d'entre 30 i 60 dies, podent-se emprar atmosfera protectora.
  
3. Característiques del producte
  
Els trossos de les coques de gaspatxo comercialitzats, que no sobrepassaran els 2 cm2 aproximadament, no seran uniformes, quant a forma i color, que variarà del crema clar al torrat.
  
El producte final presentarà unes característiques organolèptiques adequades segons els ingredients utilitzats i coherents amb unes bones pràctiques higièniques i de treball.
  
4. Propietats fisicoquímiques del producte
  
Els paràmetres fisicoquímics hauran de complir les toleràncies següents:
  
Valor (% pes)
  
- Humitat: 22-34
  
- Greix: màxim: 3
  
- Proteïna: 5-9
  
- Hidrats de carboni: 54-68
  
- Cendres: màxim: 2
  
Dades referides al pes del producte comercialitzat no exempt d'humitat.
  
5. Característiques de les instal·lacions d'elaboració
  
Els establiments d'elaboració hauran de complir els requisits establits per la legislació vigent en matèria higienicosanitària.
  
6. Requisits mínims de control
  
Els operadors que facen ús de la marca de qualitat CV, hauran de vetlar pel compliment de les exigències establides en l'apartat anterior. També estaran obligats a tindre implantat un sistema d'anàlisi de perills i punts de control crític (APPCC).
  
Els controls microbiològics es realitzaran, almenys, amb caràcter trimestral. En tots els casos es realitzaran, com a mínim, recomptes de:
  
- Staphylococcus aureus
  
- Salmonel·la
  
- Shigella